Hannes Schroll under utforrennet i USAs nasjonale mesterskap i Mount Rainier i 1935.  
Foto: Sugar Bowl Resort
**Hannes Schroll** (født 13. juni 1909, død 5. april 1985) var en østerriksk skiløper og skilærer. Han etablerte skistedet *Sugar Bowl Ski Resort* i Norden i California i USA.

Schroll vokste opp i Bischofshofen. Senere hjalp han moren med å ta seg av gjestene i et lite pensjonat hun drev i fjellandsbyen Alpbach øst for Kitzbühel. Skikarrieren hans begynte med et par ski lagd av tønnestaver, som han fikk av faren.[]

Schroll ble raskt en dyktig skiløper, i både nordiske og alpine grener. I 1931 ble han østerriksk mester i skihopping, og han deltok også i VM i Oberhof samme år. Det var som alpinist han utmerket seg mest. Han ble for alvor kjent i 1934 da han oppnådde gode plasseringer i alpinrennet Arlberg-Kandahar i St. Anton (nummer 6 i slalåm, 7 i utfor og 5 i kombinasjonen) og senere samme år vant utforrennet i Marmolada i Italia.

Etter seieren i Marmolada ble han tatt ut av forbundskansler Kurt Schuschnigg til å representere Østerrike under USAs første nasjonale mesterskap i alpint i Mount Rainier i delstaten Washington i april 1935. Schroll utklasset konkurrentene i utforrennet, og vant også slalåmrennet og kombinasjonen. Lederen for Yosemite nasjonalpark i California utnevnte ham så til direktør for skiskolen i nasjonalparken. Schroll ble populær som skiinstruktør, selv om han kunne være nokså skarp i måten han instruerte skielevene på.[]

Samtidig som han var skilærer i Yosemite, var han på utkikk etter et område der det kunne gå an å bygge opp et nytt skisted. Et egnet sted ble funnet ved Donner Pass lengre nord i Sierra Nevada-fjellene. Med hjelp av flere investorer fikk han kjøpt eiendommen, og begynte å bygge opp det nye skistedet, med hotell, fjellhytter - og Californias første stolheis.

*Sugar Bowl Ski Resort* åpnet 15. desember 1939, med Schroll som daglig leder. Hit dro kjentfolk som Norma Shearer, Errol Flynn, Jean Arthur og Claudette Colbert. Scholls midler hjemme i Østerrike var blitt beslaglagt etter *Anschluss*, så han trengte økonomisk drahjelp til *Sugar Bowl*, og her fikk han hjelp av Walt Disney som hadde vært skielev hos Schroll i Yosemite, og også benyttet seg av det nye skistedet. Som takk for Disneys støtte endret Schroll navnet på Hemlock Peak til Mount Disney. Disneys Langbein-tegnefilm *The Art of Skiing* fra 1941 åpnet med en tegnet versjon av *Sugar Bowl Lodge*. Schroll, som var kjent for å jodle når han sto på ski, la stemme til Langbeins karakteristiske «*yaaaaaaa-hoo-hoo-hooey*»-hyl, som første gang ble brukt i denne filmen.

Schroll sluttet som leder for *Sugar Bowl Ski Resort* i 1945. Senere flyttet han og familien til Palo Alto og deretter til Hollister, der han trente veddeløpshester.

Han ble innlemmet i *National Ski Hall of Fame* i 1966.

Referanser
----------

1. ↑   Salzburgwiki, Salzburgwiki ID 88997[Hentet fra Wikidata]
2. ↑  Österreichischer Skiverband: ÖSV-Siegertafel Arkivert 5. mars 2016 hos Wayback Machine. (besøkt 30. juli 2012)
3. ↑  Jens Jahn, Egon Theiner: *Enzyklopädie des Skispringens*. AGON Sportverlag, Kassel 2004. ISBN 3-89784-099-5, s. 149
4. ↑  «Hannes Schroll, 1966», *National Ski Hall of Fame*
5. ↑  «Mount Disney and *Sugar Bowl»*
6. ↑  «- a Hall of Fame athlete, a chairlift, and Goofy»
7. ↑  «Hannes Schroll, 1966», *National Ski Hall of Fame*

Kilder
------

* Morten Lund: *The Short, Sweet, Ski Life of Hannes Schroll in America* (i Skiing Heritage nr. 4, desember 2009, s. 9-13, digitalisert av Google Books)
* U.S. Ski and Snowboard Hall of Fame and Museum: Hannes Schroll (besøkt 30. juli 2012)

  


|  |  |
| --- | --- |
| Oppslagsverk/autoritetsdata | Geni
 |